CELEX: 52021PC0353
Language: el
Date: 2021-06-29
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, για την περίοδο 2021-2026, στην ειδική επιτροπή αλιείας που συστάθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.6.2021
            COM(2021) 353 final
            2021/0174(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, για την περίοδο 2021-2026, στην ειδική επιτροπή αλιείας που συστάθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η πρόταση αφορά απόφαση του Συμβουλίου για τον καθορισμό της θέσης που πρέπει να ληφθεί εξ ονόματος της ΕΕ στην ειδική επιτροπή αλιείας που συστάθηκε δυνάμει του άρθρου 8 παράγραφος 1 στοιχείο ιζ) της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
                  1
                (στο εξής: συμφωνία εμπορίου και συνεργασίας) για την περίοδο 2021-2026. Η θέση αυτή καλύπτει τα καθήκοντα της ειδικής επιτροπής αλιείας, τα οποία περιλαμβάνουν τη θέσπιση πράξεων που παράγουν έννομα αποτελέσματα στο πλαίσιο της συμφωνίας εμπορίου και συνεργασίας.
            
            
               2.Πλαίσιο της πρότασης
            
            
               2.1.Η συμφωνία εμπορίου και συνεργασίας ΕΕ-Ηνωμένου Βασιλείου
            
            
               Η συμφωνία εμπορίου και συνεργασίας καθορίζει προτιμησιακές ρυθμίσεις σε τομείς όπως το εμπόριο αγαθών και υπηρεσιών, το ψηφιακό εμπόριο, η διανοητική ιδιοκτησία, οι δημόσιες συμβάσεις, οι αεροπορικές και οδικές μεταφορές, η ενέργεια, η αλιεία, ο συντονισμός της κοινωνικής ασφάλισης, η επιβολή του νόμου και η δικαστική συνεργασία σε ποινικές υποθέσεις, η θεματική συνεργασία και η συμμετοχή σε προγράμματα της Ένωσης. Οι διατάξεις της αποσκοπούν στη διασφάλιση ίσων όρων ανταγωνισμού και του σεβασμού των θεμελιωδών δικαιωμάτων. Η συμφωνία εμπορίου και συνεργασίας εφαρμόζεται προσωρινά από την 1η Ιανουαρίου 2021 και άρχισε να ισχύει την 1η Μαΐου 2021.
            
            
               2.2.Η ειδική επιτροπή αλιείας
            
            
               Με το άρθρο 8 παράγραφος 1 στοιχείο ιζ) της συμφωνίας εμπορίου και συνεργασίας συστήνεται η ειδική επιτροπή αλιείας. Στο άρθρο 508 της συμφωνίας εμπορίου και συνεργασίας απαριθμούνται, κατά τρόπο μη εξαντλητικό, τα καθήκοντα και οι τομείς αρμοδιότητας της ειδικής επιτροπής αλιείας.  
            
            
               Σύμφωνα με το άρθρο 8 παράγραφος 4 της συμφωνίας εμπορίου και συνεργασίας, η ειδική επιτροπή αλιείας στον τομέα της αρμοδιότητάς της έχει την εξουσία: 
            
            
               ·να παρακολουθεί και να επανεξετάζει την εφαρμογή και να μεριμνά για την ορθή λειτουργία της συμφωνίας εμπορίου και συνεργασίας ή οποιασδήποτε συμπληρωματικής συμφωνίας·
            
            
               ·να επικουρεί το συμβούλιο εταιρικής σχέσης κατά την άσκηση των καθηκόντων του, και ειδικότερα, να υποβάλλει αναφορές στο συμβούλιο εταιρικής σχέσης και να ασκεί οποιοδήποτε καθήκον της ανατίθεται από αυτό· 
            
            
               ·να εκδίδει αποφάσεις, συμπεριλαμβανομένων τροποποιήσεων, και συστάσεις σχετικά με όλα τα θέματα που προβλέπονται στην παρούσα συμφωνία ή σε οποιαδήποτε συμπληρωματική συμφωνία ή για τα οποία το συμβούλιο εταιρικής σχέσης έχει αναθέσει τις αρμοδιότητές του σε ειδική επιτροπή σύμφωνα με το άρθρο 7 παράγραφος 4 στοιχείο στ)· 
            
            
               ·να συζητεί τεχνικά ζητήματα που προκύπτουν από την υλοποίηση της συμφωνίας ή οποιασδήποτε συμπληρωματικής συμφωνίας· 
            
            
               ·να αποτελεί φόρουμ όπου τα Μέρη ανταλλάσσουν πληροφορίες, συζητούν βέλτιστες πρακτικές και μοιράζονται τις εμπειρίες τους σε θέματα υλοποίησης· 
            
            
               ·να συγκροτεί, να προβαίνει σε λύση, να συντονίζει και να εποπτεύει ομάδες εργασίας· και 
            
            
               ·να αποτελεί φόρουμ διαβούλευσης σύμφωνα με το άρθρο 738 παράγραφος 7 της συμφωνίας εμπορίου και συνεργασίας.
            
            
               Σύμφωνα με το άρθρο 8 παράγραφος 10 της συμφωνίας εμπορίου και συνεργασίας, και κατά παρέκκλιση από το άρθρο 8 παράγραφος 9 της συμφωνίας εμπορίου και συνεργασίας, η ειδική επιτροπή αλιείας δύναται να εγκρίνει και στη συνέχεια να τροποποιεί τον δικό της εσωτερικό κανονισμό που διέπει τις εργασίες της. 
            
            
               Σύμφωνα με το άρθρο 508 παράγραφος 1 της συμφωνίας εμπορίου και συνεργασίας, η ειδική επιτροπή αλιείας μπορεί ιδίως: 
            
            
               ·να αποτελεί φόρουμ διαλόγου και συνεργασίας για τη βιώσιμη διαχείριση της αλιείας· 
            
         
         
            
               ·να εξετάζει την ανάπτυξη πολυετών στρατηγικών διατήρησης και διαχείρισης ως βάση για τον καθορισμό των επιτρεπόμενων συνολικών αλιευμάτων και άλλων μέτρων διαχείρισης· 
            
            
               ·να αναπτύσσει πολυετείς στρατηγικές για τη διατήρηση και τη διαχείριση αποθεμάτων εκτός ποσόστωσης·
            
            
               ·να εξετάζει μέτρα για τη διαχείριση και τη διατήρηση της αλιείας, όπως μεταξύ άλλων έκτακτα μέτρα και μέτρα που διασφαλίζουν την επιλεκτικότητα της αλιείας· 
            
            
               ·να εξετάζει προσεγγίσεις για τη συλλογή δεδομένων για επιστημονικούς σκοπούς και σκοπούς διαχείρισης της αλιείας, για την κοινοχρησία των εν λόγω δεδομένων (συμπεριλαμβανομένων των πληροφοριών που σχετίζονται με την παρακολούθηση, τον έλεγχο και την επιβολή συμμόρφωσης), καθώς και για τη διαβούλευση με επιστημονικούς φορείς σχετικά με τις βέλτιστες διαθέσιμες επιστημονικές γνωμοδοτήσεις· 
            
            
               ·να εξετάζει μέτρα που διασφαλίζουν τη συμμόρφωση με τους εφαρμοστέους κανόνες, όπως, μεταξύ άλλων, κοινά προγράμματα ελέγχου, παρακολούθησης και επιτήρησης και ανταλλαγής δεδομένων προκειμένου να διευκολύνεται η παρακολούθηση της αξιοποίησης των αλιευτικών δυνατοτήτων, ο έλεγχος και η επιβολή· 
            
            
               ·να καταρτίζει κατευθυντήριες γραμμές για τον καθορισμό προσωρινών TAC για τα ειδικά αποθέματα· 
            
            
               ·να προετοιμάζει τις ετήσιες διαβουλεύσεις· 
            
            
               ·να εξετάζει ζητήματα που αφορούν τον καθορισμό λιμένων για εκφορτώσεις και, μεταξύ άλλων, να διευκολύνει την έγκαιρη κοινοποίηση του εν λόγω καθορισμού ή ενδεχόμενων μεταβολών του από τα Μέρη· 
            
            
               ·να καθορίζει χρονοδιαγράμματα για την κοινοποίηση νέων μέτρων διαχείρισης της αλιείας και την κοινοποίηση των καταλόγων σκαφών για τα οποία ζητούνται εγκρίσεις ή άδειες αλιείας, καθώς και την ειδοποίηση του άλλου Μέρους πριν από τον καθορισμό ή την τροποποίηση των συνολικών επιτρεπόμενων αλιευμάτων (TAC) για τα αποθέματα που απαριθμούνται στο παράρτημα 37 της συμφωνίας εμπορίου και συνεργασίας· 
            
            
               ·να αποτελεί φόρουμ διαβουλεύσεων σχετικά με περαιτέρω ειδικούς όρους πρόσβασης για: α) τις αλιευτικές δυνατότητες που έχουν συμφωνηθεί· β) τυχόν πολυετείς στρατηγικές για αποθέματα εκτός ποσοστώσεων· και γ) τυχόν τεχνικά μέτρα και μέτρα διατήρησης, καθώς και φόρουμ διαβούλευσης για τα θέματα που αναφέρονται στο άρθρο 506 παράγραφος 4 της συμφωνίας εμπορίου και συνεργασίας· 
            
            
               ·να καταρτίζει κατευθυντήριες γραμμές για την υποστήριξη της πρακτικής εφαρμογής της πρόσβασης σε ύδατα (άρθρο 500 της συμφωνίας εμπορίου και συνεργασίας)· 
            
            
               ·να αναπτύξει μηχανισμό για προαιρετικές εντός του έτους μεταφορές αλιευτικών δυνατοτήτων μεταξύ των Μερών· και 
            
            
               ·να εξετάσει την εφαρμογή του άρθρου 502 για τις ειδικές ρυθμίσεις πρόσβασης σχετικά με τα ύδατα του Βαϊλάτου του Γκέρνζι, του Βαϊλάτου του Τζέρζι και της Νήσου του Μαν, και να εξετάσει την εφαρμογή του άρθρου 503 της συμφωνίας εμπορίου και συνεργασίας για τις προθεσμίες κοινοποίησης για την εισαγωγή και την άμεση εκφόρτωση αλιευτικών προϊόντων.
            
            
               2.3.Οι προς έκδοση πράξεις της ειδικής επιτροπής αλιείας
            
            
               Σύμφωνα με το άρθρο 508 παράγραφος 2 της συμφωνίας εμπορίου και συνεργασίας, η ειδική επιτροπή αλιείας μπορεί να θεσπίζει πράξεις ή μέτρα, και να εκδίδει, μεταξύ άλλων, αποφάσεις και συστάσεις: 
            
            
               ·για την καταγραφή θεμάτων που συμφωνήθηκαν από τα Μέρη κατόπιν διαβουλεύσεων δυνάμει του άρθρου 498 της συμφωνίας εμπορίου και συνεργασίας· 
            
            
               ·σχετικά με οποιοδήποτε από τα ζητήματα που αναφέρονται στο άρθρο 508 παράγραφος 1 στοιχεία β), γ) δ) ε) στ), ζ), θ), ι), ιβ), ιγ) και ιδ) της συμφωνίας εμπορίου και συνεργασίας· 
            
            
               ·για την τροποποίηση του καταλόγου των προϋπαρχουσών διεθνών υποχρεώσεων που αναφέρονται στο άρθρο 496 παράγραφος 2 της συμφωνίας εμπορίου και συνεργασίας· 
            
            
               ·σχετικά με οποιαδήποτε άλλη πτυχή της συνεργασίας στη βιώσιμη διαχείριση της αλιείας στο πλαίσιο του τομέα «Αλιεία» της συμφωνίας εμπορίου και συνεργασίας· και 
            
            
               ·σχετικά με τις λεπτομέρειες επανεξέτασης δυνάμει του άρθρου 510 της συμφωνίας εμπορίου και συνεργασίας. 
            
         
         
            
               Σκοπός των μέτρων αυτών θα είναι η εφαρμογή του τομέα «Αλιεία» της συμφωνίας εμπορίου και συνεργασίας.
            
            
               3.Θέση που πρέπει να ληφθεί εξ ονόματος της ΕΕ
            
            
               Σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ), το Συμβούλιο, μετά από πρόταση της Επιτροπής, εγκρίνει τη θέση που πρέπει να ληφθεί εξ ονόματος της Ένωσης στο πλαίσιο της ειδικής επιτροπής αλιείας σχετικά με τις αποφάσεις που εκδίδονται δυνάμει του άρθρου 508 παράγραφος 2 της συμφωνίας εμπορίου και συνεργασίας. 
            
            
               Οι θέσεις στο πλαίσιο της ειδικής επιτροπής αλιείας θα πρέπει να καθορίζονται με τη χρήση προσέγγισης δύο σταδίων. Πρώτον, οι κατευθυντήριες αρχές και οι προσανατολισμοί της θέσης της ΕΕ σε πολυετή βάση θα πρέπει να καθορίζονται με απόφαση του Συμβουλίου. Δεύτερον, για κάθε συνεδρίαση στην οποία η ειδική επιτροπή αλιείας μπορεί να κληθεί να θεσπίσει πράξεις ή μέτρα που παράγουν έννομα αποτελέσματα, η θέση θα πρέπει να συμπληρώνεται με ανεπίσημα έγγραφα που καταρτίζονται από την Επιτροπή και συζητούνται στην ομάδα εργασίας του Συμβουλίου. 
            
            
               Η παρούσα πρόταση αποσκοπεί στον καθορισμό της θέσης της ΕΕ στο πλαίσιο της ειδικής επιτροπής αλιείας. Η πρόταση εφαρμόζει τις αρχές και τους προσανατολισμούς της κοινής αλιευτικής πολιτικής (ΚΑΠ), όπως καθορίζονται στον κανονισμό (ΕΕ) αριθ. 1380/2013, και ιδίως στα άρθρα 2, 28 και 33. Εφαρμόζει επίσης τις διατάξεις των πολυετών σχεδίων όπως καθορίζονται στον κανονισμό (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας
                  2
                και στον κανονισμό (ΕΕ) 2019/472 για τη θέσπιση πολυετούς σχεδίου για τα αποθέματα που αλιεύονται στα Δυτικά Ύδατα
                  3
               .
            
            
               Η πρόταση ευθυγραμμίζεται με τους στόχους και τις αρχές που καθορίζονται στο άρθρο 494 της συμφωνίας εμπορίου και συνεργασίας και λαμβάνει υπόψη τα ειδικά χαρακτηριστικά του τομέα «Αλιεία» στη συμφωνία εμπορίου και συνεργασίας. Επίσης, ενσωματώνει τη συνήθη διαδικασία για την εξειδίκευση, σε ετήσια βάση, της θέσης που πρέπει να ληφθεί εξ ονόματος της ΕΕ στην ειδική επιτροπή αλιείας.
            
            
               Σύμφωνα με το άρθρο 218 παράγραφος 10 της ΣΛΕΕ και την απόφαση (ΕΕ) 2021/689 του Συμβουλίου
                  4
               , το Ευρωπαϊκό Κοινοβούλιο πρέπει να ενημερώνεται αμέσως και πλήρως για τις δραστηριότητες της ειδικής επιτροπής αλιείας, με την επιφύλαξη των αναγκαίων ρυθμίσεων για την τήρηση του απορρήτου. Κατά γενικό κανόνα, η Επιτροπή θα διαβιβάζει τις πληροφορίες στο Ευρωπαϊκό Κοινοβούλιο μέσω της αρμόδιας κοινοβουλευτικής επιτροπής. Οι πληροφορίες αυτές θα πρέπει να περιλαμβάνουν την ενημέρωση και τον απολογισμό πριν και μετά τις συνεδριάσεις της ειδικής επιτροπής αλιείας, καθώς και όλα τα έγγραφα που αφορούν τις συνεδριάσεις της, ταυτόχρονα με την κοινοποίησή τους από την Επιτροπή στο Συμβούλιο. 
            
            
               Οι εν λόγω μέθοδοι εργασίας πρέπει να βασίζονται στην αρχή της αμοιβαίας καλόπιστης συνεργασίας μεταξύ των θεσμικών οργάνων της Ένωσης, όπως κατοχυρώνεται στο άρθρο 13 παράγραφος 2 της ΣΕΕ.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της ΣΛΕΕ προβλέπει την έκδοση απόφασης του Συμβουλίου για «τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας». 
            
            
               Οι «πράξεις που παράγουν έννομα αποτελέσματα» περιλαμβάνουν πράξεις οι οποίες παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο, καθώς και μέσα που δεν έχουν δεσμευτική ισχύ βάσει του διεθνούς δικαίου, αλλά «μπορούν να επηρεάσουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .
            
            
               4.1.2.Εφαρμογή στην προκειμένη περίπτωση
            
            
               Η ειδική επιτροπή αλιείας είναι όργανο που έχει συσταθεί με διεθνή συμφωνία, και συγκεκριμένα με τη συμφωνία εμπορίου και συνεργασίας.
            
            
               Τα μέτρα που θεσπίζει η ειδική επιτροπή αλιείας μπορεί να είναι δεσμευτικά για τα Μέρη σύμφωνα με το άρθρο 10 της συμφωνίας εμπορίου και συνεργασίας, το οποίο προβλέπει ότι: «Οι αποφάσεις που εκδίδει το συμβούλιο εταιρικής σχέσης, ή κατά περίπτωση, κάποια από τις επιτροπές, είναι δεσμευτικές για τα Μέρη και για κάθε όργανο που συγκροτείται βάσει της παρούσας συμφωνίας και οποιασδήποτε συμπληρωματικής συμφωνίας, συμπεριλαμβανομένου του διαιτητικού δικαστηρίου που αναφέρεται στον τίτλο Ι του έκτου μέρους. Οι συστάσεις δεν έχουν δεσμευτική ισχύ.»
            
            
               Οι συστάσεις και άλλες πράξεις ή μέτρα που θεσπίζει η ειδική επιτροπή αλιείας ενδέχεται να επηρεάσουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης, ακόμη και αν δεν έχουν δεσμευτική ισχύ βάσει του διεθνούς δικαίου. Οι πράξεις ή τα μέτρα που θεσπίζει η ειδική επιτροπή αλιείας δεν συμπληρώνουν ούτε τροποποιούν το θεσμικό πλαίσιο της συμφωνίας εμπορίου και συνεργασίας. 
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
         
         
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης για την οποία λαμβάνεται θέση εξ ονόματος της Ένωσης. Εάν αυτή επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι σε εκείνη που επιβάλλει ο κύριος ή πρωτεύων σκοπός ή συνιστώσα.
            
            
               Όσον αφορά προς έκδοση πράξη που επιδιώκει συγχρόνως πολλούς στόχους ή έχει πολλές συνιστώσες οι οποίοι/-ες συνδέονται άρρηκτα μεταξύ τους, χωρίς ο ένας / η μία να έχει παρεπόμενο χαρακτήρα σε σχέση με τον/την άλλο/-η, η ουσιαστική νομική βάση της απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις διάφορες αντίστοιχες νομικές βάσεις.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση απόφασης αφορούν την αλιεία. Ο κανονισμός (ΕΕ) αριθ. 1380/2013 αποτελεί τη νομική βάση για τον καθορισμό των αρχών που πρέπει να αντικατοπτρίζονται στην παρούσα θέση.
            
            
               Ως εκ τούτου, η προτεινόμενη απόφαση βασίζεται στο άρθρο 43 της ΣΛΕΕ. 
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 43 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0174 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, για την περίοδο 2021-2026, στην ειδική επιτροπή αλιείας που συστάθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 29 Απριλίου 2021 το Συμβούλιο εξέδωσε την απόφαση (ΕΕ) 2021/689
                  6
                για τη σύναψη της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
                  7
                (στο εξής: συμφωνία εμπορίου και συνεργασίας). Η συμφωνία εμπορίου και συνεργασίας άρχισε να ισχύει την 1η Μαΐου 2021. 
            
            
               (2)Με το άρθρο 8 παράγραφος 1 στοιχείο ιζ) της συμφωνίας εμπορίου και συνεργασίας συστήνεται η ειδική επιτροπή αλιείας. Οι αρμοδιότητές της ορίζονται στο άρθρο 8 παράγραφος 4 της συμφωνίας εμπορίου και συνεργασίας.  
            
            
               (3)Το άρθρο 8 παράγραφος 4 στοιχείο στ) της συμφωνίας εμπορίου και συνεργασίας εξουσιοδοτεί την ειδική επιτροπή αλιείας να συγκροτεί, να προβαίνει σε λύση, να συντονίζει και να εποπτεύει ομάδες εργασίας.
            
            
               (4)Σύμφωνα με το άρθρο 8 παράγραφος 10 της συμφωνίας εμπορίου και συνεργασίας, και κατά παρέκκλιση από το άρθρο 8 παράγραφος 9, η ειδική επιτροπή αλιείας δύναται να εγκρίνει και στη συνέχεια να τροποποιεί τον δικό της εσωτερικό κανονισμό που διέπει τις εργασίες της.
            
            
               (5)Στο άρθρο 508 της συμφωνίας εμπορίου και συνεργασίας απαριθμούνται, κατά τρόπο μη εξαντλητικό, τα καθήκοντα και οι τομείς αρμοδιότητας της ειδικής επιτροπής αλιείας. 
            
         
         
            
               (6)Η ειδική επιτροπή αλιείας είναι αρμόδια για τη θέσπιση μέτρων, συμπεριλαμβανομένης της έκδοσης αποφάσεων και συστάσεων, προς υποστήριξη των στόχων του άρθρου 494 της συμφωνίας εμπορίου και συνεργασίας, ιδίως του στόχου της συνεργασίας με σκοπό να διασφαλιστεί ότι οι αλιευτικές δραστηριότητες για τα κοινά αποθέματα στα ύδατα των Μερών είναι μακροπρόθεσμα οικονομικά βιώσιμες και συμβάλλουν στην επίτευξη οικονομικών και κοινωνικών οφελών, με πλήρη σεβασμό των δικαιωμάτων και των υποχρεώσεων των Μερών ως ανεξάρτητων παράκτιων κρατών, και του στόχου της εκμετάλλευσης κοινών αποθεμάτων βάσει ποσοστώσεων που επιτρέπουν την αποκατάσταση των πληθυσμών των αλιευόμενων ειδών και τη διατήρησή τους πάνω από επίπεδα που μπορούν να εξασφαλίζουν μέγιστη βιώσιμη απόδοση. Τα μέτρα αυτά ενδέχεται να καταστούν δεσμευτικά για την Ένωση.
            
            
               (7)Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  8
                ορίζει ότι η Ένωση πρέπει να διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τους στόχους της επίτευξης οικονομικών, κοινωνικών οφελών και οφελών για την απασχόληση, και της συμβολής στη διαθεσιμότητα του επισιτιστικού εφοδιασμού. Προβλέπει ότι η Ένωση πρέπει να λαμβάνει μέτρα διαχείρισης και διατήρησης με βάση τις βέλτιστες διαθέσιμες επιστημονικές γνωμοδοτήσεις, να στηρίζει την ανάπτυξη επιστημονικών γνώσεων και γνωμοδοτήσεων, να καταργεί σταδιακά τις απορρίψεις και να προάγει αλιευτικές μεθόδους που προωθούν επιλεκτικότερες τεχνικές αλιείας και την αποφυγή και τη μείωση, κατά το δυνατόν, των ανεπιθύμητων αλιευμάτων, καθώς επίσης και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. Ο κανονισμός (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και οι αρχές πρέπει να εφαρμόζονται από την Ένωση κατά την άσκηση των εξωτερικών σχέσεών της στον τομέα της αλιείας.
            
            
               (8)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στις συνεδριάσεις της ειδικής επιτροπής αλιείας όσον αφορά τις πράξεις της ειδικής επιτροπής αλιείας που είναι δεσμευτικές για την Ένωση ή επηρεάζουν με καθοριστικό τρόπο το περιεχόμενο του ενωσιακού δικαίου.
            
            
               (9)Το Ευρωπαϊκό Κοινοβούλιο πρέπει να ενημερώνεται αμέσως και πλήρως, όπως προβλέπεται στο άρθρο 218 παράγραφος 10 της ΣΛΕΕ, για να μπορεί να ασκεί πλήρως τα προνόμιά του σύμφωνα με τις Συνθήκες.
            
            
               (10)Δεδομένης της εξελισσόμενης φύσης των αλιευτικών πόρων που καλύπτει η σύμβαση εμπορίου και συνεργασίας και της συνεπακόλουθης ανάγκης να λαμβάνονται υπόψη στη θέση της Ένωσης οι νέες εξελίξεις, συμπεριλαμβανομένων των νέων επιστημονικών και άλλων σχετικών πληροφοριών που υποβάλλονται πριν ή κατά τη διάρκεια των συνεδριάσεων της ειδικής επιτροπής αλιείας, θα πρέπει να θεσπιστούν διαδικασίες, σύμφωνα με την αρχή της καλόπιστης συνεργασίας μεταξύ των θεσμικών οργάνων της Ένωσης που κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση, για την εξειδίκευση της θέσης της Ένωσης σε ετήσια βάση, για την περίοδο 2021-2026,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στις συνεδριάσεις της ειδικής επιτροπής αλιείας που συστάθηκε με το άρθρο 8 παράγραφος 1 στοιχείο ιζ) της συμφωνίας εμπορίου και συνεργασίας παρατίθεται στα παραρτήματα I και II.
            
            
               Άρθρο 2
            
            
               Η εξειδίκευση της θέσης της Ένωσης που πρέπει να ληφθεί στις συνεδριάσεις της ειδικής επιτροπής αλιείας που αναφέρεται στο άρθρο 1 καθορίζεται σύμφωνα με το παράρτημα III.
            
            
               Άρθρο 3
            
            
               Η θέση της Ένωσης που αναφέρεται στο άρθρο 1 αξιολογείται και, εφόσον κρίνεται σκόπιμο, αναθεωρείται από το Συμβούλιο κατόπιν πρότασης της Επιτροπής, έως τις 30 Ιουνίου 2026.
            
            
               Η παρούσα απόφαση απευθύνεται στην Επιτροπή.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        EE L 149 της 30.4.2021, σ. 10.
               
               
                  
                     (2)
                  
                        Κανονισμός (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008, ΕΕ L 179 της 16.7.2018, σ. 1.
               
               
                  
                     (3)
                  
                        Κανονισμός (ΕΕ) 2019/472 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για τη θέσπιση πολυετούς σχεδίου για τα αποθέματα που αλιεύονται στα Δυτικά Ύδατα και στα παρακείμενα ύδατα, και τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση των κανονισμών (ΕΕ) 2016/1139 και (ΕΕ) 2018/973, και την κατάργηση των κανονισμών του Συμβουλίου (ΕΚ) αριθ. 811/2004, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007 και (ΕΚ) αριθ. 1300/2008, ΕΕ L 83 της 25.3.2019, σ. 1.
               
               
                  
                     (4)
                  
                        Απόφαση (ΕΕ) 2021/689 του Συμβουλίου, της 29ης Απριλίου 2021, για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών, ΕΕ L 149 της 30.4.2021, σ. 2. 
               
               
                  
                     (5)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.
               
               
                  
                     (6)
                  
                        ΕΕ L 149 της 30.4.2021, σ. 2.
               
               
                  
                     (7)
                  
                        ΕΕ L 149 της 30.4.2021, σ. 10.
               
               
                  
                     (8)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.6.2021
            COM(2021) 353 final
            ΠΑΡΑΡΤΗΜΑΤΑ 
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, για την περίοδο 2021-2026, στην ειδική επιτροπή αλιείας που συστάθηκε με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
               
         
         
            
               ΠΑΡΑΡΤΗΜΑ I
            
            
            
               1.Αρχές
            
            
               Στο πλαίσιο της συμφωνίας εμπορίου και συνεργασίας (στο εξής: ΣΕΣ), η Ένωση:
            
            
               α)ενεργεί σύμφωνα με τους στόχους και τις αρχές που επιδιώκει να τηρεί η Ένωση στο πλαίσιο της κοινής αλιευτικής πολιτικής, ειδικότερα μέσω της προληπτικής προσέγγισης και των στόχων που συνδέονται με τη μέγιστη βιώσιμη απόδοση, όπως ορίζεται στο άρθρο 2 παράγραφος 2 του κανονισμού (ΕΕ) αριθ. 1380/2013, με στόχο να προωθήσει την εφαρμογή μιας προσέγγισης στη διαχείριση της αλιείας που να στηρίζεται στο οικοσύστημα, να προλάβει και να περιορίσει όσο το δυνατόν περισσότερο τα ανεπιθύμητα αλιεύματα, να εξαλείψει σταδιακά τις απορρίψεις και να περιορίσει τις επιπτώσεις των αλιευτικών δραστηριοτήτων στα θαλάσσια οικοσυστήματα, καθώς και να εξασφαλίσει αξιοπρεπές βιοτικό επίπεδο σε όσους εξαρτώνται από τις αλιευτικές δραστηριότητες, λαμβάνοντας υπόψη ταυτόχρονα τα συμφέροντα των καταναλωτών, μέσω της προώθησης ενός οικονομικά βιώσιμου και ανταγωνιστικού αλιευτικού τομέα στην Ένωση· και σύμφωνα με το άρθρο 28 και το άρθρο 33 του εν λόγω κανονισμού σχετικά με τη διαχείριση των αποθεμάτων κοινού ενδιαφέροντος· 
            
            
               β)μεριμνά για την έναρξη επιχειρησιακής λειτουργίας της ειδικής επιτροπής αλιείας (στο εξής: ΕΕΑ), συμπεριλαμβανομένης της κατάρτισης ή τροποποίησης του εσωτερικού κανονισμού της·
            
            
               γ)μεριμνά για τη σύσταση όλων των ομάδων εργασίας που είναι αναγκαίες για το έργο της ΕΕΑ, καθώς και, κατά περίπτωση, για την κατάρτιση και την έγκριση του εσωτερικού κανονισμού τους·
            
            
               δ)επιδιώκει να διασφαλίζει ότι οι πράξεις ή τα μέτρα που παράγουν έννομα αποτελέσματα, τα οποία θεσπίζει η ΕΕΑ, συνάδουν με το διεθνές δίκαιο, τη σύμβαση των Ηνωμένων Εθνών για το Δίκαιο της Θάλασσας, τη συμφωνία των Ηνωμένων Εθνών για τα ιχθυαποθέματα και τη συμφωνία του FAO για τα μέτρα που λαμβάνει το κράτος λιμένα·
            
            
               ε)διασφαλίζει ότι οι πράξεις ή τα μέτρα που παράγουν έννομα αποτελέσματα, τα οποία θεσπίζει η ΕΕΑ, συνάδουν με τους στόχους και τις αρχές της ΣΕΣ (άρθρο 494), μεταξύ των οποίων η προώθηση της μακροπρόθεσμης βιωσιμότητας και της βέλτιστης χρήσης των κοινών αποθεμάτων, η στήριξη των αποφάσεων διατήρησης και διαχείρισης της αλιείας στις βέλτιστες διαθέσιμες επιστημονικές γνωμοδοτήσεις, η εφαρμογή αναλογικών και αμερόληπτων μέτρων για τη διατήρηση των θαλάσσιων έμβιων πόρων και τη διαχείριση των αλιευτικών πόρων, με τη διαφύλαξη παράλληλα της κανονιστικής αυτονομίας των Μερών·
            
            
               στ)προωθεί θέσεις που συνάδουν με τις βέλτιστες πρακτικές και τις θέσεις που λαμβάνονται σε άλλα φόρουμ και πολυμερείς και διμερείς διαβουλεύσεις στον Βορειοανατολικό Ατλαντικό και προωθεί τον συντονισμό με άλλα Μέρη και με την Επιτροπή Αλιείας του Βορειοανατολικού Ατλαντικού·
            
            
               ζ)διασφαλίζει την τήρηση των διεθνών δεσμεύσεων της Ένωσης·
            
            
               η)ευθυγραμμίζεται με τα συμπεράσματα του Συμβουλίου της 19ης Μαρτίου 2012 για την ανακοίνωση της Επιτροπής σχετικά με την εξωτερική διάσταση της κοινής αλιευτικής πολιτικής·
            
            
               θ)αποσκοπεί στην προώθηση της έγκαιρης εφαρμογής από τα Μέρη των μέτρων που θεσπίζονται βάσει της ΣΕΣ στο ενωσιακό νομικό πλαίσιο.
            
            
               ΠΑΡΑΡΤΗΜΑ II
            
            
               1.Προσανατολισμοί 
            
            
               Η Ένωση προσπαθεί, κατά περίπτωση, να στηρίξει το έργο της ΕΕΑ, ιδίως τις ακόλουθες δράσεις: 
            
            
               α)διάλογος και συνεργασία σε σχέση με τη βιώσιμη διαχείριση της αλιείας·
            
            
               β)εξέταση της ανάπτυξης πολυετών στρατηγικών διατήρησης και διαχείρισης ως βάση για τον καθορισμό των επιτρεπόμενων συνολικών αλιευμάτων (στο εξής: TAC) και άλλων μέτρων διαχείρισης·
            
            
               γ)ανάπτυξη πολυετών στρατηγικών για τη διατήρηση και τη διαχείριση αποθεμάτων εκτός ποσόστωσης, όπως αναφέρεται στη ΣΕΣ·
            
         
         
            
               δ)εξέταση μέτρων για τη διαχείριση και τη διατήρηση της αλιείας, όπως μεταξύ άλλων έκτακτα μέτρα και μέτρα που διασφαλίζουν την επιλεκτικότητα της αλιείας·
            
            
               ε)εξέταση προσεγγίσεων για τη συλλογή δεδομένων για επιστημονικούς σκοπούς και σκοπούς διαχείρισης της αλιείας, την κοινοχρησία των εν λόγω δεδομένων, συμπεριλαμβανομένων των πληροφοριών που σχετίζονται με την παρακολούθηση, τον έλεγχο και την επιβολή συμμόρφωσης, καθώς και τη διαβούλευση με επιστημονικούς φορείς όσον αφορά τις βέλτιστες διαθέσιμες επιστημονικές γνωμοδοτήσεις.
            
            
               στ)εξέταση μέτρων που διασφαλίζουν τη συμμόρφωση με τους εφαρμοστέους κανόνες, όπως, μεταξύ άλλων, κοινά προγράμματα ελέγχου, παρακολούθησης και επιτήρησης και ανταλλαγής δεδομένων προκειμένου να διευκολύνεται η παρακολούθηση της αξιοποίησης των αλιευτικών δυνατοτήτων, ο έλεγχος και η επιβολή·
            
            
               ζ)κατάρτιση κατευθυντήριων γραμμών για τον καθορισμό των TAC που αναφέρονται στο άρθρο 499 παράγραφος 6 της ΣΕΣ για τα προσωρινά TAC·
            
            
               η)προετοιμασίες για τις ετήσιες διαβουλεύσεις·
            
            
               θ)εξέταση ζητημάτων που αφορούν τον καθορισμό λιμένων για εκφορτώσεις και, μεταξύ άλλων, διευκόλυνση της έγκαιρης κοινοποίησης του εν λόγω καθορισμού ή ενδεχόμενων μεταβολών του από τα Μέρη·
            
            
               ι)καθορισμός χρονοδιαγραμμάτων για την κοινοποίηση των μέτρων που αναφέρονται στο άρθρο 496 παράγραφος 3, την κοινοποίηση των καταλόγων σκαφών που αναφέρονται στο άρθρο 497 παράγραφος 1 και την κοινοποίηση που αναφέρεται στο άρθρο 498 παράγραφος 7 της ΣΕΣ·
            
            
               ια)παροχή φόρουμ διαβουλεύσεων δυνάμει του άρθρου 501 παράγραφος 2 και του άρθρου 506 παράγραφος 4 της ΣΕΣ·
            
            
               ιβ)ανάπτυξη μηχανισμού για προαιρετικές εντός του έτους μεταφορές αλιευτικών δυνατοτήτων μεταξύ των Μερών, όπως αναφέρεται στο άρθρο 498 παράγραφος 8 της ΣΕΣ·
            
            
               ιγ)εξέταση της εφαρμογής του άρθρου 502 και του άρθρου 503 της ΣΕΣ·
            
            
               ιδ)συγκρότηση, λύση, συντονισμός και εποπτεία ομάδων εργασίας δυνάμει του άρθρου 8 στοιχείο στ) της ΣΕΣ.
            
            
               2.Η Ένωση προσπαθεί, κατά περίπτωση, να στηρίξει το έργο της ΕΕΑ για τη θέσπιση πράξεων ή μέτρων που παράγουν έννομα αποτελέσματα σε σχέση με: 
            
            
               α)τα θέματα που αναφέρονται στο παράρτημα II σημείο 1) ανωτέρω·
            
            
               β)την καταγραφή ζητημάτων που συμφωνήθηκαν από τα Μέρη κατόπιν διαβουλεύσεων δυνάμει του άρθρου 498 της ΣΕΣ·
            
            
               γ)την τροποποίηση του καταλόγου των προϋπαρχουσών διεθνών υποχρεώσεων που αναφέρονται στο άρθρο 496 παράγραφος 2 της ΣΕΣ·
            
            
               δ)οποιαδήποτε άλλη πτυχή της συνεργασίας στη βιώσιμη διαχείριση της αλιείας στο πλαίσιο της ΣΕΣ·
            
            
               ε)τις λεπτομέρειες επανεξέτασης δυνάμει του άρθρου 510 της ΣΕΣ. 
                  
            
            
               ΠΑΡΑΡΤΗΜΑ III
            
            
               Εξειδίκευση σε ετήσια βάση της θέσης που πρέπει να λάβει η Ένωση 
            
            
               στις συνεδριάσεις της ειδικής επιτροπής αλιείας 
            
         
         
            
            
               Προτού η ΕΕΑ θεσπίσει πράξεις ή μέτρα που παράγουν έννομα αποτελέσματα, γίνονται οι απαραίτητες ενέργειες ώστε στη θέση που θα εκφραστεί εξ ονόματος της Ένωσης να λαμβάνονται υπόψη οι πλέον πρόσφατες επιστημονικές και λοιπές σχετικές πληροφορίες που διαβιβάζονται στην Επιτροπή, σύμφωνα με τις αρχές και τους προσανατολισμούς που παρατίθενται στα παραρτήματα I και II.
            
            
               Για τον σκοπό αυτό και βάσει των εν λόγω πληροφοριών, η Επιτροπή διαβιβάζει εγκαίρως στο Συμβούλιο ή στα προπαρασκευαστικά του όργανα, πριν από κάθε συνεδρίαση της ΕΕΑ, έγγραφο όπου παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης που θα διατυπωθεί εξ ονόματος της Ένωσης.
            
            
               Δίνεται η δυνατότητα στο Κοινοβούλιο να ασκεί πλήρως τα θεσμικά του προνόμια σύμφωνα με τις Συνθήκες. 
            
            
               Εάν, κατά τη συνεδρίαση της ΕΕΑ είναι αδύνατον, ακόμα και επιτόπου, να επιτευχθεί συμφωνία ώστε να ληφθούν υπόψη στη θέση της Ένωσης τα νέα στοιχεία, το ζήτημα παραπέμπεται στο Συμβούλιο ή στα προπαρασκευαστικά του όργανα.